Štiavničanka

Štiavničanka je potok na dolnom Liptove, na území okresu Ružomberok. Je to ľavostranný prítok Váhu, meria 9,1 km a je tokom III. rádu. Na hornom toku preteká Zemianskou dolinou.

 Prameň  
Pramení v Nízkych Tatrách na južnom svahu Príslopu (1 104,3 m n. m.) v nadmorskej výške približne 925 m n. m.

 Smer toku  
Od prameňa až k obci Liptovská Štiavnica tečie smerom na sever, obcou preteká severozápadným smerom. Za obcou (pri miestnom poľnohospodárskom družstve) sa stáča, k obci Štiavnička pokračuje smerom na sever, pričom za touto obcou vytvára oblúk ohnutý na západ a napokon tečie na krátkom úseku znovu na sever.

 Geomorfologické celky 
Nízke Tatry, podcelok Ďumbierske Tatry, časť Salatíny
Podtatranská kotlina, podcelok Liptovská kotlina, časť Ľubeľská pahorkatina

 Prítoky  
pravostranné: iba krátky prítok prameniaci severovýchodne od kóty 1 037 m
ľavostranné: Komornícky potok a Ludrovčanka

 Ústie 
Do Váhu sa vlieva na východnom okraji mesta Ružomberok v nadmorskej výške cca 482 m n. m.

 Obce 
 Liptovská Štiavnica 
 Štiavnička
 Ružomberok (len okrajom)

 Referencie 

Kategória:Potoky na Slovensku
Kategória:Povodie Váhu
Kategória:Vodné toky v okrese Ružomberok